ส่วนที่ 1

ข้อมูลสรุป (executive summary)

บริษัท วนชัย กรุ๊ป จำกัด (มหาชน) เดิมชื่อ บริษัท เอ็ม ดี เอฟ แพลนเนอร์ จำกัด
จดทะเบียนก่อตั้งขึ้นเมื่อวันที่ 23 กุมภาพันธ์ 2532 และได้จดทะเบียนเป็นบริษัทมหาชน เมื่อวันที่ 1
พฤศจิกายน 2537 และเข้าเป็นบริษัทจดทะเบียนในตลาดหลักทรัพย์แห่งประเทศไทยเมื่อปี 2538 ณ
วันที่ 31 ธันวาคม 2548 บริษัทมีทุนจดทะเบียน 1,426,666,667 บาท และทุนชำระแล้ว
1,301,930,354 บาท

บริษัทฯและบริษัทย่อยดำเนินธุรกิจเกี่ยวกับการผลิตและจำหน่ายแผ่นไม้ (Panel Board)
เพื่อใช้ทดแทนไม้ธรรมชาติ และผลิตภัณฑ์ที่เกี่ยวเนื่อง โดยมีผลิตภัณฑ์หลัก คือ

1) แผ่นเอ็มดีเอฟ เป็นผลิตภัณฑ์ที่ได้จากการนำเส้นใย (Fibre)
ของไม้หรือพืชที่มีเส้นใยมาผสมกับสารยึดเกาะ แล้วจึงอัดเป็นแผ่นให้เป็นเนื้อเดียวกัน
และมีความหนาแน่นสูงเท่ากันตลอดทั้งแผ่น

2) แผ่นปาร์ติเกิ้ล เป็นผลิตภัณฑ์ที่ได้จากการนำไม้ชิ้นเล็ก ๆ
มาอัดติดกันโดยใช้สารยึดเกาะเป็นตัวเชื่อมโครงสร้างของแผ่นปาร์ติเกิ้ล
ชั้นบนและชั้นล่างจะเป็นชิ้นไม้ละเอียด ส่วนชั้นกลางจะเป็นชิ้นไม้หยาบ ทำให้แผ่นปาร์ติเกิ้ล
ไม่เหมาะกับการยึดติดด้วยตะปู และไม่สามารถตกแต่งขอบ หรือทำลิ้นร่องบนผิวได้
ดำเนินการผลิตโดยบริษัทย่อยของบริษัท

ปัจจุบันบริษัทมีกำลังการผลิต แผ่นเอ็มดีเอฟ รวม 270,000 ลบ.ม.ต่อปี
โดยมีโรงงานผลิตที่อำเภอบ้านบึง จังหวัดชลบุรี
และบริษัทย่อยของบริษัทมีกำลังผลิตแผ่นปาร์ติเกิ้ลรวม 900,000 ลบ.ม.ต่อปี โดยมีโรงงานผลิตอยู่
2 แห่ง คือ ที่บริษัท ปาร์ติเกิ้ล แพลนเนอร์ จำกัด โรงงานตั้งอยู่ที่อำเภอบ้านบึง จังหวัดชลบุรี
กำลังการผลิต 150,000 ลบ.ม.ต่อปี และที่บริษัท วนชัย พาเนล อินดัสทรี่ส์ จำกัด
โรงงานตั้งอยู่ที่อำเภอเวียงสระ จังหวัดสุราษฎร์ธานี กำลังการผลิตรวม 750,000 ลบ.ม.ต่อปี
นอกจากนี้บริษัทมีบริษัทย่อยที่ดำเนินการผลิตกาวยูเรียฟอร์มัลดีไฮด์
ซึ่งเป็นวัตถุดิบใช้สำหรับการผลิตแผ่นไม้ของบริษัทในกลุ่ม คือบริษัท วนชัย เคมีคอล อินดัสทรี่ส์ จำกัด
โรงงานตั้งอยู่ที่ตำบลมาบตาพุด อำเภอเมือง จังหวัดระยอง

ในปี 2548 สัดส่วนรายได้ของแผ่นเอ็มดีเอฟ เทียบกับแผ่นปาร์ติเกิ้ล คิดเป็น 40:60
ลูกค้าของบริษัทและบริษัทย่อยทั้งในประเทศและต่างประเทศ
คือผู้ผลิตรายใหญ่ในอุตสาหกรรมที่ใช้ไม้เป็นวัตถุดิบ เช่น อุตสาหกรรมก่อสร้างและตกแต่ง
อุตสาหกรรมเฟอร์นิเจอร์ และอุตสาหกรรมผลิตตู้ลำโพง

ผลิตภัณฑ์ของบริษัทและบริษัทย่อยมีการจำหน่ายทั้งในประเทศและส่งออกต่างประเทศ โดยในปี 2548
บริษัทและบริษัทย่อยมีรายได้จากการขายรวม 5,988 ล้านบาท
มีสัดส่วนการขายในประเทศต่อต่างประเทศคือ 43:57
โดยประเทศที่ส่งออกจำหน่ายส่วนใหญ่เป็นประเทศในทวีปเอเชีย คือ จีน เกาหลี ฮ่องกง ไต้หวัน
และมาเลเซีย

บริษัทและบริษัทย่อยมีผลการดำเนินงานรวมในปี 2548 เป็นกำไรสุทธิ 760.4 ล้านบาท
เมื่อเทียบกับปี 2547 ลดลง 38%
เนื่องจากภาวะการแข่งขันในอุตสาหกรรมการผลิตและจำหน่ายแผ่นปาร์ติเกิ้ล
ส่งผลให้ราคาเฉลี่ยลดลงประมาณ 16% เมื่อเทียบกับปี 2547
และต้นทุนการผลิตเพิ่มขึ้นเนื่องจากราคาวัตถุดิบเพิ่มสูงขึ้น
ตลอดจนการเพิ่มขึ้นของราคาน้ำมันเชื้อเพลิงอยู่ในระดับราคาสูงขึ้น
ส่งผลให้ต้นทุนด้านพลังงานและการขนส่งเพิ่มขึ้น

ณ วันที่ 31 ธันวาคม 2548 บริษัทและบริษัทย่อยมีสินทรัพย์รวม 9,834.8 ล้านบาท เพิ่มขึ้นจากปี
2547 เท่ากับ 806.3 ล้านบาท เนื่องจากบริษัทย่อยของบริษัท คือบริษัท วนชัย พาเนล อินดัสทรี่ส์
จำกัด มีการลงทุนโครงการผลิตแผ่น เอ็มดีเอฟ กำลังการผลิต 210,000 ลบ.ม.ต่อปี
งบประมาณลงทุน 2,700 ล้านบาท และบริษัท วนชัย เคมีคอล อินดัสทรี่ส์ จำกัด
มีการลงทุนโครงการชุบกระดาษ กำลังการผลิต 28 ล้านตารางเมตรต่อปี งบประมาณลงทุน 450
ล้านบาท

บริษัทและบริษัทย่อย มีหนี้สินรวม ณ วันที่ 31 ธันวาคม 2548 เท่ากับ 5,067.1 ล้านบาท
เพิ่มขึ้นจากปี 2547 เท่ากับ 435.5 ล้านบาท
เนื่องจากการเพิ่มขึ้นของเงินกู้จากการลงทุนในโครงการของบริษัทย่อยข้างต้น
และบริษัทมีอัตราส่วนหนี้สินต่อทุน เท่ากับ 1.06 : 1 เมื่อเทียบกับปี 2547 เท่ากับ 1.05 :1
เพิ่มขึ้นเล็กน้อย

สำหรับความเสี่ยงที่อาจมีผลต่อผลการดำเนินงานหรือฐานะการเงินในอนาคต ได้เปิดเผยไว้ในหัวข้อ
ปัจจัยความเสี่ยงแล้ว